Surdegio geležinkelio stotis

Surdegio geležinkelio stotis – geležinkelio stotis Surdegio kaime, 1 km į pietvakarius nuo Surdegio miestelio, prie Panevėžio–Rubikių geležinkelio. Stoties pastatų kompleksas – kultūros paveldo objektas (unikalus Nr. ), jam priklauso pagrindinis stoties pastatas, prekių sandėlis, sargo namas, ūkinis pastatas, lauko tualetas. Surdegio geležinkelio stotyje viešoji įstaiga „Aukštaitijos siaurasis geležinkelis“ organizuoja Siauruko gimtadienio, Kalėdinio siauruko ir kitas šventines programas.

 Istorija 

Stotis pastatyta 1899 m., gyvenvietė susiformavo apie 1900 m. prie siaurojo geležinkelio.Vidmantas Šmigelskas. Nežadink miegančios stoties. 2022-01-29, Anyksta.lt (tikrinta 2023-08-07). 1901 m. atidaryta geležinkelio stotis. 1922–1928 m. geležinkelio stotyje buvo pirmasis Surdegio paštas, vėliau perkeltas į miestelį. Tarpukariu iš stoties kasmet išvykdavo 3200–6600 keleivių.Darius Liutikas. Siaurasis geležinkelis Lietuvoje. Anykščių ir Panevėžio siaurukas. Všį Aukštaitijos siaurasis geležinkelis, 2024. – 392 p.: iliustr. – ISBN 978-609-96443-0-1., p. 234.

1996 m. stoties pastatas įtrauktas į Kultūros vertybių registrą.

 Architektūra 

Stoties kompleksą sudaro pagrindinis medinis stoties pastatas, raudonų plytų čerpėmis dengtas prekių sandėlis su rieduliais grįsta prievaža, ūkiniai pastatai, kiemo rūsys, iešmininko namelis, pirtis, šuliniai. Pagrindinis pastatas – keleivių namas, jam būdingos autentiškos pastato konstrukcijos, tašytų akmenų mūro pamatai, sudėtinis tūris, decentralizuoti fasadai, suderintas apkalimas medinėmis profiliuotomis lentomis (vertikaliai, horizontaliai ir „eglute“). Pastatą puošia dekoratyvūs mediniai karnizai virš langų, ornamentuotos medinės vėjalentės, medinės kryžmės frontonuose virš fasadų. Stoties viduje didžiausia patalpa yra laukiamoji salė, išlikęs kasos langelis. Antrame aukšte gyveno stoties viršininkas su šeima.

 Gyvenvietė 

Prie stoties kūrėsi geležinkelio stoties gyvenvietė. 2017 m. gegužės 17 d. ji prijungta prie Surdegio kaimo.

 Literatūra 
 Darius Liutikas. Siaurasis geležinkelis Lietuvoje. Anykščių ir Panevėžio siaurukas. Všį Aukštaitijos siaurasis geležinkelis, 2024. – 392 p.: iliustr. – ISBN 978-609-96443-0-1.

 Šaltiniai 

Kategorija:Surdegis
Kategorija:Panaikintos Anykščių rajono savivaldybės gyvenvietės
Kategorija:Anykščių rajono savivaldybės geležinkelio stotys
Kategorija:Lietuvos kultūros vertybės: geležinkelio stotys